
Sarah Mayberry

Det beste for meg

Oversatt av Kati Indrefjord


Jeg vil takke min mann for hans grenseløse tålmodighet med meg mens jeg skrev denne boken. Leveringsfristen var krevende, min kjære, men du ga meg mat og vann og tørket den febersvette pannen min, og jeg takker deg inderlig for din vennlighet og støtte. Hvor ville jeg ha vært uten deg?

I boken min er du den største helten.

Jeg vil også takke Wanda for hennes grenseløse tro på meg –du sa at jeg kunne klare det, og jeg klarte det. Jøss!



PROLOG

Januar

Jon Adamson våknet med et rykk. Det var noen på rommet hans. I neste øyeblikk var han på beina med hevede knyttnever, og alle muskler strammet seg mens han gjorde seg klar til å gå løs på inntrengeren.

–Slapp av, sa broren og løftet hendene mens han tok et skritt bakover. –Det er bare meg.

Jon lot hendene falle. –Du burde ha banket på.

–Jeg gjorde det, sa Tyler og kikket på den halvtomme flasken med whisky som sto ved siden av sengen. –Flere ganger.

Det var halvmørkt i rommet. Jon prøvde å gjette hva klokken var. Ni om morgenen? Ti? Han strakte seg etter jeansene han hadde sluppet fra seg ved fotenden av sengen da han endelig la seg i går natt.

–Jeg var ganske sent i seng.

Han hadde ikke tenkt å komme med forklaringer verken på whiskyflasken eller noe annet. Det var tillatt å ta en drink eller tre når dagen var slutt. Dessuten var Tyler lillebroren. Det var Jons jobb å være streng.

–Hva gjør du her oppe? spurte han og dro på seg jeansene.

Det var elleve måneder siden Jon hadde kommet tilbake til Australia. Han bodde i huset til sin avdøde far i den viktorianske byen Woodend. Tyler bodde i Melbourne, som lå halvannen time unna, så de traff ikke hverandre så ofte. Ikke at det ville ha gjort så stor forskjell om de hadde bodd nærmere hverandre. De hadde aldri stått hverandre så nær, særlig ikke etter at Jon hadde tilbrakt ti år i Canada.

–Jeg har ikke hørt fra deg på en stund. Tenkte det var best å se hvordan det sto til.

Jon dro T-skjorten over hodet og hørte spørsmålene broren ikke stilte.

Hvorfor ringte du meg ikke opp igjen da jeg la igjen beskjed? Hva er det som skjer?

–Jeg har hatt det travelt.

–Ja, jeg så det. Når rev du ned veggen mellom stuen og kjøkkenet?

–Jeg tenkte begge rommene ville ha godt av mer lys. Det er åpen planløsning som gjelder nå.

–Hva skjedde med å rydde litt opp på tomten og gi huset et strøk maling før vi selger det?

–Hvis du er så desperat etter pengene, så kan jeg få en takst og betale deg halvparten.

–Det handler ikke om pengene.

Jon gikk mot døren. –Nei vel? Hva handler det om da?

Tyler fulgte ham ut på kjøkkenet. Jon hadde revet opp de gamle linoleumsflisene, og gulvplankene var ru under føttene hans. Han gikk bort til vasken og skrudde på vannet og plasket kaldt vann i ansiktet.

Tyler så seg rundt på de gapende hullene i gipsplatene der kjøkkenskapene hadde hengt. Det eneste som sto igjen av det opprinnelige kjøkkenet, var vasken, den frittstående komfyren og kjøleskapet. Og de ville snart forsvinne, de også.

–Du har vel revet alt på badet også?

–Alt unntatt toalettet og dusjnisjen.

Tyler så på ham. –Ville det ikke vært enklere å rive huset?

–Jeg pusser opp for å selge det. Vi var jo enige om at det trengte litt oppussing før vi la det ut.

–Brutter, du river det ned fra innsiden.

–Kjøkkenet trenger en oppgradering. Det har ikke vært rørt siden femtitallet. Og det lekker fra badet ned i etasjen under. Jeg kan vise deg hvis du vil.

Tyler sa ikke noe.

Jon kjente at han reiste bust. Tyler gjorde en stor sak ut av dette og tolket ting inn i det Jon hadde gjort. Samme hva Tyler trodde foregikk, så tok han feil. Alvorlig feil.

Jon la armene i kors. –Jeg gjør deg og Ally en tjeneste. Dere kommer til å tjene mye mer på å selge dette stedet når det er fikset opp, enn på å selge det slik det var.

–Vil du kutte ut å snakke om penger? Jeg gir blaffen i hva vi tjener på det. Jeg er her på grunn av deg.

–Det går bra med meg.

–Jaså? Har du sett deg i speilet i det siste? Når var sist du barberte deg og klippet håret?

Jon dro hånden over skjeggstubben på haken. –Jeg har hatt det travelt.

–For travelt til å spise? Du ser ut som et vandrende skjelett.

–Det går bra med meg.

–Og derfor ble Ally oppringt av Wendy midt på natten mandag. Hun sa det hørtes ut som om du holdt kretsmesterskap i riving.

Wendy var den nærmeste naboen. Helt til nå hadde Jon syntes at hun var grei. Han hadde prøvd å snakke henne til sengs noen ganger, men hun var sammen med en datafyr.

–Jeg rev ned en vegg, sa Jon.

–Klokken to om natten?

–Hvis jeg vekket henne, skal jeg be om unnskyldning.

–Og hva med alle flaskene i glassinnsamlingsboksen?

Jon ble smal i øynene. Broren var litt av en amatørdetektiv. –De er arkivert under «ikke din sak» sammen med alt det andre.

–Det er nok dessverre ikke sånn det fungerer. Jeg har ikke tenkt å stå og se på at du tar livet av deg på grunn av en gammel drittsekk. Han var ikke verdt det.

–Dette har ingenting med ham å gjøre, sa Jon. Men han klarte knapt å få ordene fram fordi han hadde en klump i halsen.

–Tror du at hvis du forandrer nok på dette huset, så forandrer du det som skjedde?

–Jeg tror du har bodd for lenge sammen med Klara Klok.

Tyler sendte ham et langt blikk og skakket på hodet før han nikket langsomt. Jon skjønte at han ga seg.

Fint. Han trengte ikke noen vokter.

Og dette hadde ikke noe med gamlingen å gjøre. Det hadde ikke noe med noe å gjøre.

–Jeg sa til Ally at du ikke kom til å høre på meg, sa Tyler.

Han gikk over gulvet og hentet noe som sto i hallen.

En bag med klær.

Det tok et øyeblikk før Jon skjønte tegningen.

–Nei, sa han.

–Jeg tenkte at hvis vi står på begge to, så kan vi bli ferdig med huset på et par uker. Legge det ut for salg. Så kan du dra til Toronto eller hva du vil. Komme deg vekk herfra.

Jon bannet. –Jeg vil ikke ha deg her.

–Synd.

–Jeg trenger ikke noen barnevakt.

–Så slutt å oppføre deg som en unge.

Jon pustet langsomt inn gjennom nesen og ut gjennom munnen. Det hjalp ikke stort –han hadde fremdeles lyst til å slå hull tvers gjennom noe.

Han gikk gjennom rommet og tok bagen opp fra gulvet. Gikk mot døren. Kanskje broren ville skjønne meldingen når han kastet sakene hans ut. Han ville ikke ha ham her.

Tyler stilte seg i veien for ham. Jon stanset rett før han traff broren i skulderen. Han møtte blikket hans. Det var besluttsomhet i det blikket. Og noe annet også.

Medfølelse.

Det fikk Jon til å knytte neven.

–Kom deg vekk.

–Jeg drar ikke hvis du ikke blir med, sa Tyler. –Bli med til Melbourne, bo på gjesterommet. Kom deg unna dette stedet.

–Kom deg vekk.

Tyler flyttet seg ikke. Jon ville dytte ham vekk, men Tyler grep ham i T-skjorten. Før ville Jon lett kunne ha skjøvet broren unna, men Tyler var voksen nå, og begge hadde arvet farens kraftige beinbygning.

Jon dyttet hardere, og Tyler dyttet tilbake. Det var like før det ble en slåsskamp av det, men Jon hadde ikke tenkt å slå broren.

Ikke her i huset.

–Flytt deg, kommanderte Jon.

–Han er død. Og uansett er han ikke verdt det. Aldri i livet.

En bølge av raseri ga Jon nye krefter. Han skjøv broren til side, brøytet seg forbi ham og ut gjennom døren.

Luften var kjølig, og gresset var ennå vått av dugg. Han slapp bagen ned på bakken og pustet tungt etter anstrengelsen, vel vitende om at broren holdt øye med ham fra døråpningen.

Dette handlet ikke om faren. Jon nektet å la ham ha så mye innflytelse. Han gjorde bare det beste ut av huset. Det var slikt han drev med –bygde hus for folk. Inntil nylig hadde han vært medeier i et byggefirma i Toronto. Dette var jobben hans.

Han fikk øye på alle spritflaskene i gjenvinningsboksen.

Altfor mange for ett enkelt menneske.

Han bannet. Dro hånden gjennom håret, knyttet hånden og dro så hardt i håret at det gjorde vondt.

Kunne ikke Tyler bare ha latt ham råtne her, hvis det nå var det han var i ferd med å gjøre? Kunne ikke Tyler ha latt ham slåss seg ferdig med dette gjenferdet av en død mann?

Han lo bittert.

Hvis dette var en slåsskamp, gjorde han det ganske dårlig. Han var i ferd med å bli slått helt ut.

Tyler la hånden på skulderen hans.

–La oss fikse det opp og selge det. Og så ser vi oss aldri tilbake.

Jon visste at broren hadde rett, men han avskydde den forståelsesfulle tonen hans. Han vred seg løs fra broren.

–Vi får gå løs på kjøkkenet først. Badet vil ikke kreve så mye tid hvis vi holder oss til den opprinnelige planløsningen.

Han passet på å ikke se på broren mens han gikk bort til huset.


FØRSTE KAPITTEL

Mars

Gabby Wade gaulte i vei på refrenget til Sinead O’Connors klassiker «Nothing Compares 2 U» mens hun kjørte inn på sin vanlige parkeringsplass utenfor T.A. Møbeldesign. Stemmen hennes ga gjenlyd i kupeen. Hun ventet til sangen var slutt før hun slo av motoren med et fornøyd sukk.

Det fantes ikke noe bedre enn en sørgelig ballade en mandags morgen, og ingen gjorde det bedre enn Sinead. Gabby tok vesken sin og snudde seg for å ta med seg den store esken med smultringer som sto i baksetet. Lukten av sjokolade og jordbær sivet opp mot henne mens hun gikk mot inngangsdøren. Klokken var knapt åtte, så døren var låst, og hun balanserte esken på kneet mens hun strevde med å få nøkkelen inn i låsen. Det var like før smultringene gikk i bakken før hun fikk opp døren, men hun klarte å holde på dem. Det spilte liten rolle for karene –de ville sikkert ha spist papp hvis det var sjokoladeglasur på den. Litt grus tok ikke matlysten fra dem.

Hun låste døren bak seg og gikk inn i utstillingslokalet. Neste uke måtte hun forandre på utstillingen. Selv om hun bare var kontorsjef, hadde hun gått mer og mer inn i salg, og et statisk utstillingslokale var ingen fordel.

Og Tyler var for stresset til å legge merke til slikt for tiden. Det var bra hun passet på.

Det høye hvinet fra en sirkelsag slo mot henne da hun gikk inn i verkstedet. Dino skar opp et stykke eukalyptustre, og Paul var i ferd med å frese ut en profil på et spisebord i kirsebærtre. Carl tegnet opp merker på et stykke materiale mens han myste som en gal. Han nektet å innrømme at han trengte briller.

–God morgen, ropte Gabby tvers gjennom bråket.

Dino gryntet uten å se opp, mens Carl bare overså henne. Paul kikket fort opp og vinket til henne. Hun ventet på at han skulle oppfatte hva hun bar på.

Tusen og én, tusen og to, tusen og…

Han løftet hodet brått igjen og smilte. –Er dette det jeg tror det er?

–Ja, min edle prins. To dusin av de beste smultringene Krispy Kreme har å by på, til de vakreste herremenn i hele kongeriket.

Sagen stoppet brått opp. Alle så på henne.

Ingenting var som sukker og fett når det gjaldt å fange en manns oppmerksomhet.

–Gabby, du er en perle, sa Dino og kom mot henne mens han slo støv av hendene.

–Nemlig, istemte Carl og fulgte etter ham.

–La det være noen igjen til Tyler og Kelly, sa Gabby.

Paul tok esken fra henne. –Selvsagt. Vi er da ikke ville dyr.

Dino hadde en smultring i hver hånd.

–Jeg får stole på at du har rett, sa hun.

Dino lo fjollete da hun snudde seg i retning kontoret. Så snudde hun seg, som om hun nettopp hadde kommet på noe.

–Jeg hadde nesten glemt det. Vi må få ut bordet til det styrerommet i morgen. Så hvis dere kan ferdigstille det, er det fint.

Dino stivnet til. –Så dette er bestikkelser? Hyggelig. Hvor billig i drift tror du vi er?

–Jeg kjøpte de smultringene du liker med sjokoladeglasur.

Dino ble litt mildere stemt. –Vi skal gjøre det vi kan. Men jeg lover ingenting.

Gabby skjulte et smil mens hun gikk til kontoret sitt. Hvis hun kjente Dino rett –og det gjorde hun, etter tre år som kontorleder hos Tyler –kom bordet til å være leveringsklart til ettermiddagen. Og det hadde bare kostet henne en tur til Krispy Kreme.

Smak på den, FN.

Hun skjøv opp døren til kontoret –og stivnet til.

En vilt fremmed mann satt ved pulten hennes med ryggen til, og brukte datamaskinen.

Hun stirret på de brede skuldrene, den kraftige nakken og det korte håret. Hva pokker gjorde han på hennes kontor?

–Eh… unnskyld meg, sa hun omsider.

Han løftet hånden bydende, uten engang å kaste et blikk over skulderen for å se hvem det var. –Bare et øyeblikk.

Hun stirret vantro på mannen som tastet videre på maskinen.

Var det mulig?

–Selvsagt. Lat som du er hjemme. Kanskje du vil ha en kopp kaffe?

Han kikket opp, og hun så inn i et par grå øyne.

–Tyler sa jeg kunne sjekke et par ting i all hast. Det tar ikke lang tid.

Stemmen hans var lav og dyp, og gikk som en underjordisk dirring langs nervene hennes. Det var ikke vanskelig å se hvem han var: Jon Adamson, Tylers bror.

Han vendte seg mot dataskjermen, og Gabby merket at hun stirret på skuldrene hans igjen. Han var større og bredere bygd enn Tyler. Hun visste at han var et år eldre, men ellers visste hun bare at han hadde bodd i Canada inntil nylig. De siste månedene hadde han vært i Woodend og gjort familiens hus klart for salg. Og dessuten visste hun nå at han var uhøflig. Selv den mest ufølsomme person måtte forstå at det var feil å invadere andres private områder, og deretter nesten overse dem når de dukket opp.

Hun la armene i kors og ventet. Og ventet.

Og ventet.

Etter en liten evighet skjøv Jon stolen tilbake fra skrivebordet.

–Takk, sa han og reiste seg.

Han var litt høyere enn Tyler, og nå så hun både flere forskjeller og flere likheter mellom brødrene. Kinnbeina hans var enda mer markerte enn Tylers, og han hadde skarpere rynker rundt munn og øyne. Kjeven var like markant hos begge to, men han hadde mørkere grå øyne enn broren.

Hun mønstret ham, så den hvite T-skjorten og jeansene –nye, så vidt hun kunne se. Støvlene var slitt. Hun festet blikket på ansiktet hans og så på den nybarberte haken og det kortklipte håret.

Han så… nyslått ut, tenkte hun.

Hun merket at han mønstret henne også, og et øyeblikk ønsket hun at hun hadde hatt på seg noe annet enn en falmet T-skjorte og jeans, og at hun hadde gått til frisøren i stedet for å klippe luggen med neglesaks om morgenen.

Hun ristet av seg tanken. Alt tydet på at denne fyren var en dust, og hun brydde seg ikke om hva en dust syntes om henne.

–Du er vel Gabrielle? Jeg heter Jon Adamson, sa han og rakte hånden ut mot henne.

Hun lot ham vente litt før hun tok den.

–Jeg heter Gabby.

Han grep hånden hennes, og hun kjente hvor hard og ru håndflaten hans var.

–Sikker på at du er ferdig nå? spurte hun.

Han så vurderende på henne. –Tyler syntes ikke det gjorde noe at jeg brukte kontoret ditt en liten stund. Men hvis jeg har tråkket deg på tærne, så beklager jeg.

Stemmen var jevn og rolig. Som om det var hun som hadde gått over streken. Hun kjente at hun reiste bust, og merket at hun kanskje overreagerte litt. Han hadde bare lånt datamaskinen hennes, og han hadde fått lov av sjefen hennes.

Men…

Han var for stor, for kjent og samtidig ukjent, og hun følte seg litt invadert og litt overveldet over at han plutselig bare var der.

Hun ville ha ham vekk. Ville ha rom rundt seg.

–Jeg ble bare litt forbløffet.

–Beklager hvis jeg gikk over streken.

Han gikk forbi henne, og hun gikk fort til siden for ikke å komme borti ham.

Hun så på ham mens han gikk forbi henne. De brede skuldrene vugget fra side til side som på en cowboy. Da han var gått ut, satte hun seg i stolen sin. Den var fremdeles varm av kroppen hans, og hun flyttet urolig på seg.

Kunne han ikke brukt datamaskinen til Tyler? Eller kunne ikke Tyler sagt ifra til henne at han lånte kontoret hennes ut til broren sin?

Du høres ut som en åttiåring, ikke en trettitoåring. Snart begynner du å snakke om ungdommen i dag, og hvor mye bedre alt var før.

Gabby trakk pusten dypt inn og slapp den langsom ut. Jo da, hun hadde overreagert. Jo da, Jon kunne håndtert situasjonen bedre, men hun overdrev også det som hadde skjedd. Dette var ikke noe å hisse seg opp over. Han var sikkert bare innom på verkstedet, og hun kom nok aldri til å se ham igjen.

Hun åpnet e-postprogrammet sitt og begynte å lese igjennom bestillinger og spørsmål mens hun dro fingrene gjennom det korte, mørke håret. Akkurat da hun skulle svare på et vanskelig spørsmål fra en bedriftskunde, dukket Tyler opp i døråpningen med en kopp kaffe i hånden.

–Har du et minutt? spurte han. Som vanlig hadde han på seg falmede jeans og svart T-skjorte. Likheten med broren var slående.

–Jeg har seksti sekunder, sa hun. –Men alt over det må du betale overtid for.

–Det kan du jo tro, flirte Tyler.

Han satt der avslappet i gjestestolen hennes. Det var fascinerende å se hvordan han hadde forandret seg det siste året.

Latteren, mykheten i blikket, måten han beveget seg på –alt var annerledes etter at han hadde møtt Ally og giftet seg med henne.

Han var mer tilfreds. Mindre reservert.

Det var godt å se. Tyler fortjente å ha litt ro og trygghet i livet.

Hun rynket brynene da hun merket hvor lengselsfulle hennes egne tanker ble. Nok av det.

–Jeg mener det når jeg sier at jeg har mye å gjøre, sa hun.

–Du kan jobbe i lunsjen.

–Det kan du jo tro. Mat må jeg ha. Hva er det du vil?

–Det er ikke noen stor sak. Du må legge til broren min i forsikringsordningen vår.

Gabby rettet seg opp. –Hva?

–Broren min, Jon. Han må inn i forsikringsordningen her.

–Men… begynte hun, –han er vel ikke fagutdannet? Kan han lage møbler?

–Han er tømrer, og han er flink. Han kommer til å gjøre en god jobb.

–Så dette er en midlertidig løsning i noen uker? spurte Gabby.

–Det varer så lenge det er nødvendig.

–Hva er det for noe? Hvor lenge er det snakk om?

Tyler sukket. –Jeg glemmer av og til at du er så vrien å ha med å gjøre. Kan du ikke bare gjøre det jeg ber deg om?

Det gjorde vondt. Hun ville bare ta vare på forretningsdriften. Og han syntes hun var vrien å ha med å gjøre.

–Jeg skal legge ham til som fast ansatt, sa hun og grep en penn, klar til å skrive ned instruksjonene hans. –Kan jeg hjelpe deg med noe mer?

–Gabby, kom igjen. Ikke snurp igjen på den måten. Du vet jo at jeg bare tullet med deg.

Så han syntes det var morsomt at hun ble såret.

–Du er jammen en sjarmerende type.

–Jeg beklager at jeg kalte deg vrien, sa han, som en pliktoppfyllende skolegutt.

Hun hevet brynene.

–Og det med snurping var heller ikke pent sagt.

–Er det sant? Så overbevisende du høres ut.

Tyler flirte. –Er vi venner igjen da?

Venner.

I tre år hadde de vært langt mer enn det. Han hadde vært kjæresten hennes, han hadde så å si bodd hos henne. Hun hadde drømt om en framtid sammen med ham. Så hadde hun innsett at han aldri kom til å åpne seg for henne slik hun ønsket, og hun hadde gjort det slutt. Først hadde han vært sint. Trodde at hun ba om noe han ikke kunne gi henne. Men etter en tid hadde de blitt en slags venner, og hun hadde begynt å jobbe hos ham.

Så hadde han forelsket seg i Ally, og åpnet seg for henne uten å nøle et sekund.

–Tiden er ute, sa hun.

Tyler lo. Selv om hun fremdeles var irritert på ham, kunne hun ikke la være å smile da hun hørte latteren hans.

Han pekte på henne. –Det så jeg.

–Slutt å late som du er et sjarmtroll. Du kan ikke spørre hva jeg mener i det ene øyeblikket, og så be meg klappe igjen i neste sekund.

Tyler ble alvorlig.

–Jeg bare tøyset, Gab, gjentok han. Denne gangen virket det som han mente det.

Hun nikket, og følte seg latterlig fordi hun var så nærtagende. Det var broren til Tyler som hadde skylden. Han hadde vippet henne av pinnen, og hun strevde fremdeles med å finne balansen.

–Jeg skal ordne med papirene i dag. Hva skal jeg føre opp som lønn?

Tusenkronerspørsmålet: Hvor mye ville Tyler betale sin ufaglærte bror?

–Jeg skal ta meg av det.

Hun rynket pannen. Før hun begynte her, hadde Tyler tatt seg av det administrative, så han var i stand til å legge til en ansatt på lønningslisten. Men hvorfor skulle han gjøre det nå, etter at hun hadde tatt seg av slikt i flere år?

–Da er vi vel enige, sa hun.

–Bra, sa Tyler og reiste seg og løftet kaffekoppen i en hilsen før han gikk ut av døren.

Hun fokuserte på arbeidet, skjøv fra seg de plagsomme stemmene i hodet. Det var T.A. Møbeldesign som hadde ansvaret. Det var han som tok sjansen, derfor fikk han ta avgjørelsene.

Og hun måtte venne seg til at broren hans var her.

Tanken gjorde henne urolig. Så dumt av henne. Hun kom alltid ut av det med mannfolk. De spøkte med henne, de gikk og tok en øl etter jobb, de var kompisene hennes. Og det var ingen grunn til at hun ikke skulle komme ut av det med Jon også.

Absolutt ingen grunn.

*

Jon slo av plansliperen og strøk hånden over bordplaten. Da han var lærling, hadde han prøvd seg litt som møbelsnekker, men han hadde ikke hatt tålmodighet til slikt den gangen. Nå kjente han det glatte treet under fingrene og følte seg tilfreds over å ha fått til noe.

Han skulle til å slå slipemaskinen på igjen da noen rørte ved armen hans. Han så opp og fikk øye på broren.

Jon tok av seg hørselvernet. –Hva er det?

–Arbeidsdagen er slutt. I tilfelle du ikke har fått det med deg.

Han så seg forbauset rundt. Han hadde vært så opptatt av arbeidet at han ikke hadde lagt merke til at de andre hadde gått for dagen.

–Ja vel. Men jeg er ikke helt ferdig med denne, sa Jon og nikket mot bordplaten.

–Du kan gjøre den ferdig i morgen. Vi ligger godt an når det gjelder dette oppdraget.

–Jeg sa til Dino at jeg skulle ha den klar til ham i morgen. Jeg kan gjerne låse hvis du vil dra hjem.

–Gabby pleier å gjøre det. Hun jobber ennå.

–Er det trygt?

Tyler hevet brynene. –Tror du ikke kun klarer å låse igjen en dør?

Jon overhørte spøken. –Tenk om det var uvedkommende her? Hun ser ikke ut til å veie mer enn femti kilo.

Brorens kontorsjef var så liten at det hadde tatt ham noen sekunder å skjønne at den slanke skikkelsen som så på ham, var voksen, for ikke å snakke om at hun var Tylers høyre hånd. Med det korte håret og jeansene så hun mer ut som en mager tenåring enn som en kvinne som var medansvarlig for en bedrift som omsatte for titalls millioner.

–Ikke la Gabby høre at du sier sånt, sa Tyler. –Da river hun deg i filler.

–Men det er jo sant. Hvis noen prøvde å ta henne, ville hun ikke hatt noe å stå imot med.

Tyler stønnet. –Det må du i hvert fall ikke si så hun hører deg!

Jon så på broren. –Mener du alvor?

–Gabby er stolt av sin uavhengighet. Hun hater at folk gjør ting for henne som hun kan gjøre selv. Du ville skjønt det hvis du hadde møtt moren hennes. En skummel dame.

Jon trakk på skuldrene. –Greit for meg. Hun må gjerne låse om hun vil.

Tyler dro fram bilnøkkelen. –Stikk innom på veien hjem hvis du ombestemmer deg. Jeg har kjøpt det tyske ølet du liker, og Ally lager lasagne.

Jon trakk på skuldrene. Han visste at Tyler var gjestfri, men det siste Jon ønsket, var å sitte på sidelinjen og se på brorens lykkelige liv. Han misunte ikke Tyler noe av det han hadde –bedriften, hjemmet, Ally. Han trengte bare ikke noen påminnelse om hvor grundig han hadde rotet til sitt eget liv.

Og det ville være mye vanskeligere å holde seg edru hvis han måtte sitte hele kvelden og se på at broren helte i seg øl. Hvis han ikke drakk noe, ville Tyler lure på hvorfor.

Jon ville bare ikke dra dit. Han hadde fått en vekker når det gjaldt sin egen drikking, men han ville ikke snakke høyt om det.

–Da ser jeg deg i morgen, sa Tyler.

–Ja visst.

Han gikk ikke med det samme, og Jon merket at det var noe han brant inne med. Jon grep slipemaskinen og undersøkte strammingen. Etter noen lange sekunder hørte han det klirre i nøkler, og da han så opp, var Tyler på vei mot døren.

Nok en gang lurte Jon på om det hadde vært så lurt å ta imot brorens tilbud om en kortvarig jobb. Han trengte ikke pengene –han hadde solgt seg ut av byggebransjen, og hadde en god slump penger i banken –men han trengte heller ikke å sitte og stirre på veggene mens han lurte på hva han nå skulle ta seg til. Det hadde virket som den beste løsningen å takke ja til Tylers tilbud da de var ferdig med å pusse opp huset. Enten det, eller fortsette å skli ned i alkoholens glemsel.

Det var selvsagt noe fristende ved det. Slutte å kjempe imot, hylle inn all dritten i den varme, myke alkoholtåken –men han hørte fremdeles farens stemme i hodet, hørte den gjenta hvor verdiløs han var, og at han aldri ville bli til noe.

Han nektet å la den drittsekken få rett.

Han startet opp plansliperen igjen. Vibrasjonene dirret gjennom armen hans mens han slipte. Langsomt slappet de spente skuldrene av, og han fortapte seg i den enkle oppgaven.

Han ante ikke hvor lang tid som hadde gått, da slipemaskinen plutselig ble taus. Han så over skulderen og fikk øye på Gabby som sto der med vesken over skulderen. Han dro av seg hørselvernet.

–Beklager. Du hørte ikke at jeg ropte.

Hun hørtes ikke ut som om hun beklaget det. Så ikke slik ut heller, der hun sto med armene i kors.

–Hvis du er klar til å gå, har jeg sagt til Tyler at jeg kan låse, sa han.

–Men du kan ikke koden på alarmen.

Av gammel vane lot han blikket gli litt nedover. Hun hadde små bryster og smale hofter. Antagelig trengte hun ikke å bruke bh.

Akkurat det motsatte av hva han pleide å like hos en kvinne.

–Jeg kan den hvis du forteller meg den.

Hun rynket pannen. Han var ikke sikker på om det var på grunn av det han sa, eller på grunn av det granskende blikket hans.

–Du tror vel ikke jeg har tenkt å rane min egen bror?

Hun stivnet til. –Det er et komplisert system.

–Jeg skal notere underveis.

Hun løftet vesken høyere opp på skulderen. –Tallskiven er i utstillingslokalet, sa hun motvillig.

Han fulgte etter henne og merket hvordan uviljen strålte ut fra henne. Hun var jammen anspent. Tyler lot til å sette pris på henne, men Jon så ikke hva som var så fint ved henne. Humørløs, defensiv, nærtagende –hun var anstrengende å forholde seg til, og han befattet seg ikke med anstrengende damer. Men det kom aldri til å bli noe spørsmål engang med Gabby. Alt ved henne signaliserte at hun ikke var interessert, ikke tilgjengelig, og aldri ville bli det.

Hun stanset foran alarmkonsollen ved siden av inngangsdøren til utstillingslokalet.

–Koden er fødselsåret til Tyler –ikke særlig originalt, men han insisterte på det.

Jon så på mens hun tastet inn de fire tallene og forklarte framgangsmåten.

–Den er grei. Jeg skjønner det, sa han.

–Låsen er litt treg. Noen ganger må du virkelig bruke krefter på den.

–Ja visst.

–Og vi pleier å la lyset stå på i utstillingsrommet.

–Greit.

–Kanskje jeg skal legge igjen nummeret mitt hvis du skulle få problemer.

Han skulle til å si at det ikke trengtes, men hun lette allerede etter noe i vesken. Han studerte skillen i det glatte håret hennes.

–Klar for en kveld på byen? spurte han. Kanskje hun ville slappe litt av hvis de ble bedre kjent.

Hun så på ham. –Nei, egentlig ikke. Jeg skal spise middag med venninnen min.

Han ble smal i øynene da han skjønte det. De enkle klærne, det korte håret, det usminkede ansiktet, hele det utilgjengelige uttrykket –det var klart at miss Wade spilte på det andre laget. Og hun så bistert på ham, som en ekte mannfolkhatende, lesbisk kvinne. Den sorten som syntes verden ville vært bedre hvis mennene kunne fjernes fra næringskjeden og erstattes med kunstig befruktning.

–Omsider, sa hun og dro fram et krøllete visittkort. –Nummeret mitt står nederst. Ring meg hvis det er noe.

Han stakk kortet i lommen på jeansene. –Det går sikkert fint, men takk skal du ha.

Ansiktsuttrykket hennes fortalte at hun hadde sine tvil, men hun sa ikke noe. I stedet gikk hun mot døren og virket overrasket da han var raskt ute og åpnet den for henne.

–Takk, mumlet hun og sendte ham et svært lite takknemlig blikk.

Han husket hva Tyler hadde sagt –at hun ikke likte at noen gjorde ting for henne som hun kunne gjøre selv. Det var sikkert slemt gjort av ham, men han likte tanken på å terge henne litt.

–Snakkes i morgen, sa hun og smatt ut i den varme kvelden.

Han ventet til hun hadde kommet bort til bilen og satt seg inn. Så snart han hørte at hun startet motoren, låste han døren og gikk tilbake til verkstedet.

Skrittene hans ga gjenlyd i det tomme rommet. Ingen ventet på ham hjemme –i den grad leiligheten hans kunne kalles et hjem. Han kunne jobbe her til langt på kveld, og ingen kom til å savne ham.

Slik ville han ha det. Ingen forpliktelser. Ingenting som var krevende.

Bare ham selv –og et lite dusin skjeletter i skapet, selvsagt.

